Il-Kummissjoni Ewropea - Stqarrija għall-istampa Ewropa li Tipproteġi: il-Kummissjoni titlob biex isiru aktar sforzi biex tiġi żgurata l-adozzjoni tal-proposti ta' sigurtà Strasburgu, il-11ta' dicembru 2018 Qed isir progress tajjeb fuq għadd ta' inizjattivi ta' sigurtà, inklużi l-proposti biex jitneħħa l-kontenut terroristiku online u biex tissaħħaħ il-Gwardja Ewropea tal-Fruntiera u tal-Kosta, iżda jenħtieġu aktar sforzi mill-Parlament Ewropew u mill-Kunsill biex jinkisbu riżultati fuq il-proposti kollha pendenti ta' sigurtà qabel l-elezzjonijiet tal-Parlament Ewropew f'Mejju 2019. Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: " Diġà għamilna passi enormi fl-isforzi tagħna biex nibnu Unjoni tas-Sigurtà. Ninsabu fl-aħħar fażi ta' din il-leġiżlatura u jenħtieġ li nirduppjaw l-isforzi tagħna biex nispiċċaw il-ħidma li bdejna. Iċ-ċittadini tagħna jistennew li nwasslu Ewropa li tipproteġi." Il-Kummissarju għall-Unjoni tas-Sigurtà, Julian King, qal: "Wara li l-Istati Membri ddeċidew li jindirizzaw il-kontenut terroristiku online, aħna lesti li nilħqu ftehim mal-Parlament Ewropew. Qed infittxu wkoll li niffinalizzaw ftehim mal-Parlament fil-jiem li ġejjin dwar l-immodernizzar tal-bażijiet ta' data tal-UE dwar l-infurzar tal-liġi. U qed insaħħu l-isforzi kollettivi tagħna dwar l-indirizzar tad- diżinformazzjoni u theddid ieħor għall-elezzjonijiet Ewropej li ġejjin. Il-bini ta' Unjoni tas-Sigurtà huwa prijorità ewlenija." Fir-rapport tal-lum, il-Kummissjoni tiffoka fuq tliet aspetti kruċjali ewlenin biex titlesta Unjoni tas- Sigurtà ġenwina u effettiva, inkluż (1) it-tlestija ta' proċessi leġiżlattivi dwar fajls ta' prijorità dwar is- sigurtà; (2) l-infurzar ta' liġijiet ġodda dwar is-sigurtà madwar l-UE; u (3) il-bini tar-reżiljenza kontra theddid għas-sigurtà li qed jevolvi. Twassil ta' inizjattivi ta' sigurtà: Hemm għadd ta' fajls ta' prijorità dwar is-sigurtà li għadhom jistennew li jiġu adottati mill-Parlament Ewropew u mill-Kunsill. Dan jinkludi l-proposti biex is- sistemi ta' informazzjoni maniġerjali tal-UE dwar is-sigurtà, il-migrazzjoni u l-fruntieri jsiru interoperabbli, filwaqt li l-proposti biex tissaħħaħ il-Gwardja Ewropea tal-Fruntiera u tal-Kosta, jitneħħa l-kontenut terroristiku minn fuq l-internet u jittejjeb l-aċċess għall-evidenza elettronika – li huma kruċjali għas-sigurtà tal-internet – għandhom jiġu approvati bħala prijorità. Tisħiħ ta' regoli ġodda: Ir-regoli l-ġodda dwar is-sigurtà huma tajbin biss daqs l- implimentazzjoni tagħhom. B'dan il-ħsieb, il-Kummissjoni titlob lill-Istati Membri biex jimplimentaw bħala kwistjoni ta' prijorità r-regoli maqbula dwar: ir-reġistri tal-ismijiet tal-passiġġiera, il-ġlieda kontra t-terroriżmu, iċ-ċibersigurtà, l-aċċess għall-armi, il-ħasil tal-flus u l-infurzar tal-liġi dwar il- protezzjoni tad-data. Bini tar-reżiljenza: L-UE stabbiliet miżuri konkreti biex tiġġieled id-diżinformazzjoni fl-Ewropa u lil hinn minnha, u talbet lill-pjattaformi online biex jieħdu r-responsabbiltà tagħhom biex jiżguraw elezzjonijiet liberi u ġusti. Diġà ttieħdu passi wkoll biex ikomplu jiġu protetti l-ispazji pubbliċi, inkluża t-tħejjija ta' materjal ta' gwida għall-protezzjoni tal-ispazji pubbliċi u sistemi ta' barrieri, u biex issir riċerka dwar soluzzjonijiet ġodda ta' sigurtà. Barra minn hekk, il-Kummissjoni tkompli taħdem mal-kumpaniji tal-internet biex tiġġieled kontra l- kontenut terroristiku online tal-Forum tal-UE dwar l-Internet. Il-Kummissjoni għamlet disponibbli wkoll €5 miljun addizzjonali taħt il-Fond għas-Sigurtà Interna (ISF) biex tiġġieled ir-radikalizzazzjoni permezz tal-komunità u tal-impenn taż-żgħażagħ (aktar informazzjoni hawnhekk) u €12-il miljun taħt il-Programm ta' Għoti tas-Setgħa lis-Soċjetà Ċivili li tnieda permezz tal-Forum tal-UE dwar l-Internet biex jissaħħu n-narrattivi kontra t-terroriżmu online. Fl-aħħar nett, is-sigurtà Ewropea domestika hija marbuta mal-azzjonijiet tagħna lil hinn mill-fruntieri tal-UE. Għal dan il-għan, il-Kummissjoni qed tkompli bin-negozjati mal-Kanada dwar Ftehim dwar Reġistri tal-Ismijiet tal-Passiġġieri. Il-Kummissjoni se tipproponi wkoll, b'mod konġunt u malajr kemm jista' jkun, mandati biex jinbdew negozjati mal-Istati Uniti u mal-Kunsill tal-Ewropa dwar il-ksib tal- evidenza elettronika transfruntiera. Rigward il-ftehimiet dwar l-iskambju ta' data fil-qafas tal-Europol, l-ewwel ċiklu tan-negozjati mat-Turkija seħħ fit-30 ta' Novembru 2018 u għaddejjin l-ewwel diskussjonijiet ma' Iżrael, mal-Alġerija, mal-Eġittu, mal-Ġordan, mal-Libanu, mal-Marokk u mat- Tuneżija. Is-sigurtà ilha prijorità politika sa mill-bidu tal-mandat tal-Kummissjoni Juncker — mil-Linji Gwida Politiċi tal-President Juncker ta' Lulju 2014, sal-aħħar Indirizz dwar l-Istat tal-Unjoni fit-12 ta' Settembru 2018. Fl-14 ta' Diċembru 2017, il-presidenti tal-Parlament Ewropew, tal-Presidenza b'rotazzjoni tal-Kunsill u tal-Kummissjoni Ewropea ffirmaw Dikjarazzjoni Konġunta dwar il-prijoritajiet leġiżlattivi tal-UE għall- 2018-2019 fejn enfasizzaw l-importanza ċentrali li jipproteġu aħjar is-sigurtà taċ-ċittadini billi jqegħduha fil-qalba tal-ħidma leġiżlattiva tal-Unjoni. Ingħatat prijorità lil dawk l-inizjattivi mfassla biex jiżguraw li l-awtoritajiet tal-Istati Membri jkunu jafu min qed jaqsam il-fruntieri esterni komuni tal-UE, lil dawk l-inizjattivi mfassla biex jistabbilixxu sistemi ta' informazzjoni interoperabbli tal-UE għall- ġestjoni tas-sigurtà, il-fruntieri u l-migrazzjoni, u lil dawk l-inizjattivi mfassla biex isaħħu l-istrumenti fil-ġlieda kontra t-terroriżmu u l-ħasil tal-flus. L-Aġenda Ewropea dwar is-Sigurtà tiggwida l-ħidma tal-Kummissjoni f'dan il-qasam, billi tistabbilixxi l- azzjonijiet ewlenin biex ikun żgurat rispons effettiv tal-UE għat-theddid mit-terroriżmu u għas-sigurtà, fosthom il-ġlieda kontra r-radikalizzazzjoni, l-ixprunar taċ-ċibersigurtà, it-twaqqif tal-finanzjament tat- terroriżmu, kif ukoll it-titjib fl-iskambju tal-informazzjoni. Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni tas-Sigurtà effettiva u ġenwina. Dan il- progress huwa rifless fir-rapporti tal-Kummissjoni, ippubblikati fuq bażi regolari. Għal Aktar Informazzjoni Skeda informattiva: Ewropa li tipproteġi Komunikazzjoni: Is-Sbatax-il Rapport ta' Progress lejn Unjoni ta' Sigurtà effettiva u ġenwina Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Ewropa_li_Tipprote_i__il-Kummissjoni_titlob_biex_isiru_aktar_sforzi_biex_ti_i__gurata_l-adozzjoni_tal-proposti_ta__sigurt_.pdf